'n Wildrit, voëlparadys op jou voorstoep | News24
'n Wildrit, voëlparadys op jou voorstoep
Gepantser teen die koue: in die bewolkte weer kan die windjie in die veld koel wees. Die atmosfeer word aangehelp deur 'n kombuis met 'n egte plaasgevoel, 'n sementdam wat so effens opgeskaal is met 'n houtdek en 'n sementblad vir braai of sommer net om die vuur kuier. Foto's:MONIQUE BASSON
AL met die slingerteerpad langs, deur indrukwekkende berglandskappe, verby fynbos voer die R330 ons tot by Pabala-wildsplaas sowat 30km anderkant Jeffreysbaai tussen Hankey en Patensie.
Buite staan die wildkykvoertuig gereed en ons kry gou ons sit vir die halfdag safaririt - gewapen met 'n kamera en warm baadjie om die koue te trotseer.
So tussen die verhale oor die wildsplaas en die rehabilitasie van wilde diere, vertel plaasbestuuder Anka van Rooyen dat daar 'n wye verskeidenheid wild en voëlspesies hier gevestig is. Ons hoor ons moet uitkyk vir blouwildebeeste, wit en bruin blesbokke, saalrug-blesbokke, rooibokke, koedoes, blesbokke, duikers, njalas, sebras en 'n magdom geveerdes
Ons is skaars deur die hoë hek of ons sien ons eerste diere: rooibokke. Neffens hulle wei 'n groepie sebras en blouwildebeeste.
"Die wildrit duur gewoonlik ongeveer twee ure, maar as ons iets interessants sien en effens langer kuier, is dit 'n bonus," vertel Van Rooyen, en ek sien dat die gedagte almal ge-val. Hoe langer jy in die veld tussen die diere kan wees, hoe beter.
Na vele kronkelpaaie, vat Van Rooyen die pad na hul boskombuis.
Hier kan besoekers na hartelus aan geurige potjiekos en tuisgemaakte brood smul. Dit is die ideale plek vir familietyd of lekker kuier saam met vriende of kollegas.
'n 'Opgradeerde' sementdam met 'n houtdek en 'n sementblad vir braai of om-die-vuur- kuier spel "egte plaas".
Wanneer ons op die dek by die kombuis sit, strek die natuur eindeloos en ongerep voor ons uit. Die stilte is oordonderend. Dis die ding omtrent dié kontinent: Afrika kruip in jou bloed in.
Die stilte van die veld, die koel windjie in ons hare en die rustigheid van die diere is diep in ons hart gebêre.
Pabala-wildsplaas is 'n wonderlike wegbreekbestemming, waar jy lekker naby aan die natuur jou batterye kan herlaai.
'n Shuttle vertrek daagliks om 09:00 vanaf gastehuise en keer weer om 15:00 terug. 'n Minimum van ses persone en 'n maksimum van 16 kan op die safaririt gaan.
Die koste is R1 500 per persoon.
Vir meer inligting, skakel 083 246 9494, stuur 'n epos na info@pabalagamefarm.co.za of besoek www.pabalagamefarm.co.za.
Pabala spog met 'n selfsorg-kothuis en vyf luukse tente vir diegene wat wil oorbly. Daar is ook 10 staanplekke vir tente.
Die kombuis- en badkamergeriewe is van puik gehalte.
Daar is 24-uur diens beskikbaar op die perseel.
Vier staproetes van tussen 500m en 2km kry die litte los.
Die roetes neem stappers deur bosse, verby yslike bome tot hoog op koppies wat oor die plaas waghou.